DA Den Europæiske Unions Tidende C 307/3

Meddelelse fra EFTA-Tilsynsmyndigheden — Supplerende retningslinjer for vertikale begrænsninger i aftaler om salg og reparation af motorkøretøjer og distribution af reservedele til motorkøretøjer

2012/C 307/03

A. Denne meddelelse offentliggøres i henhold til reglerne i aftalen om oprettelse af Det Europæiske Økonomiske Samarbejdsområde (EØS-aftalen) og aftalen mellem EFTA-staterne om oprettelse af en tilsynsmyndighed og en domstol (tilsyns- og domstolsaftalen).

B. Europa-Kommissionen har udsendt en meddelelse med titlen »Supplerende retningslinjer for vertikale begrænsninger i aftaler om salg og reparation af motorkøretøjer og distribution af reservedele til motorkøretøjer« (1). I denne ikke-bindende retsakt opstilles de principper, som Europa-Kommissionen følger ved vurderingen af vertikale aftaler inden for salg og reparation af motorkøretøjer samt distribution af reservedele til motorkøretøjer efter artikel 101 i TEUF.

C. EFTA-Tilsynsmyndigheden finder, at den ovennævnte meddelelse er relevant for EØS. For at bevare lige konkurrencevilkår og sikre en ensartet anvendelse af EØS' konkurrenceregler overalt inden for Det Europæiske Økonomiske Samarbejdsområde udsender EFTA-Tilsynsmyndigheden derfor med hjemmel i tilsyns- og domstolsaftalens artikel 5, stk. 2, litra b), nærværende meddelelse. Den agter at følge de principper og regler, der opstilles i denne meddelelse, når den anvender de relevante EØS-regler i en konkret sag.

I. INDLEDNING

1. Formålet med retningslinjerne

1. Disse retningslinjer indeholder principperne for vurderingen efter artikel 53 i aftalen om Det Europæiske Økonomiske Samarbejdsområde (»artikel 53«) af de særlige spørgsmål, der kan opstå i forbindelse med vertikale begrænsninger i aftaler om salg og reparation af motorkøretøjer og distribution af reservedele. De udsendes i tilknytning til den akt, der er nævnt i punkt 4b i Bilag XIV til EØS-aftalen (Kommissionens forordning (EU) nr. 461/2010 af 27. maj 2010 (2)) om anvendelse af EØS-aftalens artikel 53, stk. 3, på kategorier af vertikale aftaler og samordnet praksis inden for motorkøretøjsbranchen (»gruppefritagelsen for motorkøretøjer«) og tager sigte på at gøre det lettere for virksomhederne selv at vurdere disse aftaler.

2. Disse retningslinjer belyser en række spørgsmål, der har særlig relevans for motorkøretøjsbranchen, bl.a. hvordan de relevante bestemmelser i den akt, der er nævnt i punkt 2 i Bilag XIV til EØS-aftalen (Kommissionens forordning (EU) nr. 330/2010 af 20. april 2010 (3)) om anvendelsen af EØS-aftalens artikel 53, stk. 3, på kategorier af vertikale aftaler og samordnet praksis (4) (den »generelle vertikale gruppefritagelse«) skal fortolkes. De berører ikke gyldigheden af retningslinjerne for vertikale aftaler (5) (»de generelle vertikale retningslinjer«) og skal derfor læses sammen med og som et supplement til de generelle vertikale retningslinjer.

3. Disse retningslinjer finder både anvendelse på vertikale aftaler og samordnet praksis angående vilkårene for, at parterne kan købe, sælge eller videresælge reservedele til og/eller udføre reparations- og vedligeholdelsesarbejde på motorkøretøjer, og på vertikale aftaler og samordnet praksis angående vilkårene for, at parterne kan købe, sælge eller videresælge nye motorkøretøjer. Som forklaret i Del II i disse retningslinjer, vil den sidstnævnte kategori af aftaler og samordnet praksis indtil den 31. maj 2013 fortsat være underlagt de relevante bestemmelser i førnævnte akt, der er nævnt i punkt 4b i Bilag XIV til EØS-aftalen (Kommissionens forordning (EF) nr. 1400/2002 af 31. juli 2002 (6), om anvendelse af EØS-aftalens artikel 53, stk. 3, på kategorier af vertikale aftaler og samordnet praksis inden for motorkøretøjsbranchen). Med hensyn til vertikale aftaler og samordnet praksis angående køb, salg eller videresalg af nye motorkøretøjer finder disse retningslinjer derfor først anvendelse fra 1. juni 2013. Disse retningslinjer finder ikke anvendelse på vertikale begrænsninger i andre sektorer, og de principper, der opstilles heri, kan ikke nødvendigvis lægges til grund ved vurderingen af aftaler i andre sektorer.

4. Disse retningslinjer er ikke til hinder for en eventuel parallel anvendelse af EØS-aftalens artikel 54 på vertikale aftaler i motorkøretøjsbranchen og foregriber ej heller den fortolkning, som EFTA-Domstolen måtte anlægge med hensyn til anvendelsen af artikel 53 på sådanne vertikale aftaler, eller som EU's Domstol eller Ret måtte anlægge med hensyn til anvendelsen af EØS-aftalens artikel 53 og artikel 101 i TEUF på sådanne vertikale aftaler.

5. Medmindre andet er angivet, gælder analysen og argumenterne i disse retningslinjer for alle omsætningsled. Udtrykkene »leverandør« og »distributør« (7) anvendes for alle omsætningsled. Den generelle vertikale gruppefritagelse og gruppefritagelsen for motorkøretøjer omtales under ét som »gruppefritagelserne«.

6. De kriterier, der opstilles i disse retningslinjer, skal i den enkelte sag anvendes under hensyntagen til de konkrete faktiske og retlige omstændigheder. EFTA-Tilsynsmyndigheden vil anvende (8) disse retningslinjer på en fornuftig og smidig måde og tage hensyn til de erfaringer, den har gjort inden for rammerne af sine håndhævelses- og markedsovervågningsaktiviteter.

7. Erfaringerne med håndhævelsen af konkurrencereglerne i denne sektor har vist, at visse begrænsninger kan være et resultat enten af eksplicitte direkte kontraktforpligtelser eller af indirekte forpligtelser eller foranstaltninger, der ikke desto mindre giver det samme konkurrenceskadelige resultat. En leverandør, der ønsker at påvirke en distributørs adfærd i konkurrencen, kan f.eks. gøre brug af trusler eller forsøg på at intimidere, advarsler eller sanktioner. Han kan også forsinke leverancerne eller stille dem i bero, eller true med at opsige kontrakten med distributører, der sælger til udenlandske kunder eller ikke overholder et bestemt prisniveau. Transparente relationer mellem aftaleparterne vil normalt mindske risikoen for, at fabrikanterne vil kunne drages til ansvar for brug af sådanne indirekte pressionsmidler med det formål at opnå konkurrenceskadelige resultater. Indførelse og overholdelse af en adfærdskodeks kan være et af midlerne til at skabe øget transparens i de kommercielle relationer mellem parterne. Sådanne kodekser kan bl.a. indeholde regler om kontraktopsigelsesvarsler, der kan være afpasset efter kontraktens varighed, om kompensation for særlige relationsspecifikke investeringer foretaget af forhandleren i tilfælde af, at kontrakten uden rimelig grund opsiges før tid, eller om voldgift som en alternativ måde at bilægge tvister på. Hvis en leverandør indføjer sådanne adfærdsregler i sine aftaler med distributører og reparatører, gør disse regler offentligt tilgængelige og overholder dem, vil det blive betragtet som en relevant faktor ved vurderingen af leverandørens adfærd i konkrete tilfælde.

2. Retningslinjernes opbygning

8. Retningslinjerne er opdelt i følgende afsnit: a) Motorkøretøjsgruppefritagelsens anvendelsesområde og forholdet mellem den og den generelle vertikale gruppefritagelse (Del II) b) Anvendelsen af de særlige bestemmelser i gruppefritagelsen for motorkøretøjer (Del III) c) Vurderingen af visse begrænsninger: mærkeeksklusivitet og selektiv distribution (Del IV).

II. MOTORKØRETØJSGRUPPEFRITAGELSENS ANVENDELSESOMRÅDE OG FORHOLDET MELLEM DEN OG DEN GENERELLE VERTIKALE GRUPPEFRITAGELSE

9. I henhold til artikel 4 i gruppefritagelsen for motorkøretøjer finder den anvendelse på vertikale aftaler om køb, salg eller videresalg af reservedele til motorkøretøjer og om reparation og vedligeholdelse af motorkøretøjer.

10. Gruppefritagelsens artikel 2 forlænger gyldighedsperioden for de relevante bestemmelser i førnævnte akt, der er nævnt i punkt 4b i Bilag XIV til EØS-aftalen (Kommissionens forordning (EF) nr. 1400/2002), indtil den 31. maj 2013, i det omfang der er tale om vertikale aftaler om køb, salg eller videresalg af nye biler. I henhold til gruppefritagelsens artikel 3 vil vertikale aftaler om køb, salg og videresalg af nye biler fra 1. juni 2013 være underlagt den generelle vertikale gruppefritagelsesforordning (9).

11. Den sondring, som der i de nye retningslinjer foretages mellem markederne for salg af nye motorkøretøjer og eftermarkederne i motorkøretøjssektoren, afspejler forskellene mellem konkurrenceforholdene på de disse markeder.

12. På grundlag af en tilbundsgående markedsanalyse i evalueringsrapporten af 28. maj 2008 (10) om den førnævnte akt, der er nævnt i punkt 4b i Bilag XIV til EØS-aftalen (Kommissionens forordning (EF) nr. 1400/2002), og i Kommissionens meddelelse om den fremtidige konkurrenceretlige ramme for motorkøretøjsbranchen af 22. juli 2009 (11) ser der inden for distribution af nye motorkøretøjer ikke ud til at være nogen væsentlige mangler ved konkurrencen, som kunne bevirke, at denne branche adskiller sig fra alle andre brancher, og gøre det nødvendigt, at den skulle være underlagt andre, strengere regler end reglerne i den generelle vertikale gruppefritagelsesforordning. Markedsandelsgrænsen på 30 % (12), udelukkelsen af bestemte vertikale begrænsninger fra fritagelse og de betingelser, der er fastsat i den generelle vertikale gruppefritagelse, vil normalt sikre, at vertikale aftaler om distribution af nye motorkøretøjer opfylder kravene i artikel 53, stk. 3, uden at det er nødvendigt at stille flere og strengere krav end dem, der gælder for andre brancher.

13. For at give alle aktører tid til at tilpasse sig til den generelle ordning, især i betragtning af, at de ofte har foretaget langsigtede, relationsspecifikke investeringer, er gyldighedsperioden for den førnævnte akt, der er nævnt i punkt 4b i Bilag XIV til EØS-aftalen (Kommissionens forordning (EF) nr. 1400/2002), blevet forlænget med tre år indtil den 31. maj 2013 for så vidt angår de krav, der specifikt gælder for vertikale aftaler om køb, salg og videresalg af nye biler. I perioden fra 1. juni 2010 og indtil 31. maj 2013 vil de bestemmelser i den førnævnte akt, der er nævnt i punkt 4b i Bilag XIV til EØS-aftalen (Kommissionens forordning (EF) nr. 1400/2002), som gælder for både aftaler om distribution af nye biler og aftaler om køb, salg og videresalg af reservedele til motorkøretøjer og/eller om udførelse af reparations- og vedligeholdelsesarbejde, kun gælde for de førstnævnte aftaler. I denne periode kan disse retningslinjer ikke lægges til grund for fortolkningen af bestemmelserne i den førnævnte akt, der er nævnt i punkt 4b i Bilag XIV til EØS-aftalen (Kommissionens forordning (EF) nr. 1400/2002). Der henvises i stedet til den vejledende brochure om denne forordning (13).

14. Hvad angår vertikale aftaler om de vilkår, hvorunder parterne kan købe, sælge eller videresælge reservedele til motorkøretøjer og/eller udføre reparations- og vedligeholdelsesarbejde på motorkøretøjer, finder gruppefritagelsen for motorkøretøjer anvendelse fra 1. juni 2010. Det betyder, at for at være fritaget efter gruppefritagelsens artikel 4 skal en aftale ikke blot opfylde fritagelsesbetingelserne i den generelle vertikale gruppefritagelse, men den må heller ikke indeholde nogen af de alvorlige konkurrencebegrænsninger — almindeligvis betegnet hardcore-begrænsninger — der er opregnet i gruppefritagelsens artikel 5.

15. At markederne for reparations- og vedligeholdelsesarbejde og distribution af reservedele normalt har en mærkespecifik karakter, har den logiske konsekvens, at konkurrencen på disse markeder er mindre hård end på markedet for salg af nye motorkøretøjer. I takt med den teknologiske udvikling er motorkøretøjerne blevet mere driftssikre, og serviceintervallerne er blevet længere, men denne udvikling er blevet overhalet af stigende priser på reparations- og vedligeholdelsesarbejde. På reservedelsmarkederne er reservedele af køretøjsfabrikantens mærke udsat for konkurrence fra reservedele fra originaludstyrsfabrikanter og andre. Det har lagt et fortsat pres på priserne på disse markeder, hvilket igen resulterer i et fortsat pres på priserne på reparations- og vedligeholdelsesmarkederne, da reservedele tegner sig for en stor procentdel af de gennemsnitlige omkostninger ved reparationsarbejde. Som helhed tegner reparation og vedligeholdelse sig desuden for en meget betydelig del af forbrugernes samlede udgifter til motorkøretøjer, som igen tegner sig for en betydelig del af den gennemsnitlige forbrugers budget.

16. På baggrund af særlige konkurrenceproblemer på eftermarkederne i motorkøretøjssektoren er der for aftaler om reparation og vedligeholdelse af motorkøretøjer og levering af reservedele indføjet tre yderligere hardcore-begrænsninger i gruppefritagelsen for motorkøretøjer ud over dem, der er indeholdt i den generelle vertikale gruppefritagelse. Disse yderligere hardcore-begrænsninger belyses mere indgående i Del III.

III. ANVENDELSEN AF DE SUPPLERENDE BESTEMMELSER I GRUPPEFRITAGELSEN FOR MOTORKØRETØJER

17. En aftale er ikke omfattet af gruppefritagelsen, hvis den indeholder hardcore-begrænsninger. Disse særligt alvorlige begrænsninger er opregnet i artikel 4 i den generelle vertikale gruppefritagelse og i artikel 5 i gruppefritagelsen for motorkøretøjer. Hvis en aftale indeholder nogen af disse begrænsninger, giver det anledning til en formodning om, at aftalen falder ind under artikel 53, stk. 1. Det giver også anledning til en formodning om, at aftalen sandsynligvis ikke opfylder betingelserne i artikel 53, stk. 3, og at gruppefritagelsen derfor ikke finder anvendelse. Der er imidlertid tale om en gendrivelig formodning, som kan tilbagevises, hvis virksomhederne kan gøre en effektivitetsfordel efter artikel 53, stk. 3, gældende.

18. Et af EFTA-Tilsynsmyndighedens konkurrencepolitiske mål for motorkøretøjsbranchen er at beskytte reservedelsfabrikanternes adgang til eftermarkederne i motorkøretøjsbranchen og sikre, at både uafhængige og autoriserede reparatører såvel som reservedelsgrossister fortsat har adgang til konkurrerende reservedelsmærker. Det giver forbrugerne betydelige fordele, især fordi der ofte er store prisforskelle mellem reservedele, der sælges eller videresælges af en motorkøretøjsfabrikant, og alternative mærker. Reservedele med motorkøretøjsfabrikantens mærke kan erstattes af originalreservedele fremstillet og distribueret af originaludstyrsleverandører samt af reservedele fremstillet af andre reservedelsproducenter, hvis kvalitet matcher de originale reservedeles.

19. »Originale reservedele eller originaludstyr« er reservedele eller udstyr, der er fremstillet efter de specifikationer og produktionsstandarder, som motorkøretøjsfabrikanten har opstillet for fremstillingen af reservedele eller udstyr til montering i det pågældende køretøj. Dette omfatter dele eller udstyr, der er fremstillet på samme produktionslinje som disse dele eller udstyr. Indtil det modsatte er bevist, antages det, at reservedele er originale, hvis reservedelsfabrikanten godtgør, at deres kvalitet matcher kvaliteten af de komponenter, der monteres i det pågældende køretøj, og er fremstillet efter køretøjsfabrikantens specifikationer og standarder (se artikel 3, stk. 26, i Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (rammedirektivet)) (14).

20. For at en reservedel kan anses for at være af »matchende kvalitet«, skal den være af en tilstrækkelig god kvalitet til, at brugen af den ikke bringer det pågældende autoriserede nets omdømme i fare. Ligesom ved enhver anden udvælgelsesstandard vil motorkøretøjsfabrikanten kunne fremlægge dokumentation for, at en given reservedel ikke opfylder dette krav.

21. Ifølge artikel 4, litra e), i den generelle vertikale gruppefritagelse er der tale om en hardcore-begrænsning, hvis en aftale mellem en leverandør af komponenter og en køber, der monterer disse komponenter, indeholder bestemmelser, som hindrer komponentleverandøren i at sælge sine komponenter til slutbrugere, uafhængige reparatører eller værksteder, som køberen ikke har udpeget til at reparere eller udføre service på hans produkt. Motorkøretøjsgruppefritagelsens artikel 5, litra a) til c), omhandler tre yderligere hardcore-begrænsninger i aftaler om levering af reservedele.

22. Motorkøretøjsgruppefritagelsens artikel 5, litra a), omhandler begrænsninger i de i et selektivt distributionssystem deltagende forhandleres adgang til at sælge reservedele til motorkøretøjer til uafhængige reparatører. Denne bestemmelse er især relevant for en særlig kategori af reservedele, nemlig de reservedele, der kun kan købes hos motorkøretøjsfabrikanten eller medlemmerne af dennes autoriserede distributionsnet. Hvis en aftale mellem en leverandør og en distributør indeholder en bestemmelse om, at sådanne reservedele ikke må sælges til uafhængige reparatører, må denne aftale antages at kunne udelukke sådanne reparatører fra markedet for reparations- og vedligeholdelsesarbejde og dermed falde ind under forbuddet i artikel 53.

23. Artikel 5, litra b), i gruppefritagelsen for motorkøretøjer omhandler enhver direkte eller indirekte begrænsning, der er aftalt mellem en leverandør af reservedele, reparations- eller diagnoseudstyr eller andet udstyr og en motorkøretøjsfabrikant, og som indskrænker leverandørens mulighed for at sælge dem til autoriserede og/eller uafhængige distributører og reparatører. Særlige værktøjsaftaler mellem komponentleverandører og motorkøretøjsfabrikanter er et af eksemplerne på mulige indirekte begrænsninger af denne type. Der henvises i den forbindelse til EFTA-Tilsynsmyndighedens meddelelse om bedømmelse af underleveranceaftaler i relation til EØS-aftalens artikel 53, stk. 1 (15). Artikel 53, stk. 1, finder normalt ikke anvendelse på en aftale om, at en motorkøretøjsfabrikant skal levere et værktøj, der er nødvendigt for at producere bestemte komponenter, til komponentfabrikanten, medvirke til at dække dennes produktudviklingsomkostninger eller overføre nødvendige (16) intellektuelle ejendomsrettigheder og knowhow til denne, og at dette bidrag ikke må bruges til at levere direkte til eftermarkedet. Men hvis en motorkøretøjsfabrikant på den anden side pålægger komponentleverandøren pligt til at overføre ejendomsretten eller intellektuelle ejendomsrettigheder eller knowhow i forbindelse med et sådant værktøj, kun bidrager ubetydeligt til produktudviklingsomkostningerne eller ikke overfører nogen nødvendige værktøjer, intellektuelle ejendomsrettigheder eller knowhow til komponentleverandøren, vil deres aftale ikke blive betragtet som en ægte underleveranceaftale. Den vil derfor kunne falde ind under artikel 53, stk. 1, og skulle vurderes efter gruppefritagelserne.

24. Artikel 5, litra c), drejer sig om en begrænsning aftalt mellem en motorkøretøjsfabrikant, der anvender komponenter til førstegangsmontering i motorkøretøjer, og leverandøren af sådanne komponenter, som indskrænker leverandørens mulighed for at anbringe sit varemærke eller logo på en konkret og let synlig måde på de leverede komponenter eller reservedele. For at sikre forbrugerne større valgmuligheder bør reparatører og forbrugere være i stand til at se, hvilke andre reservedele fra alternative leverandører der passer til et givet motorkøretøj end de reservedele, der bærer motorkøretøjsfabrikantens mærke. Anbringelse af leverandørens varemærke eller logo på komponenter og reservedele gør det lettere at identificere egnede reservedele, der kan fås hos originaludstyrsleverandører. Hvis motorkøretøjsfabrikanterne ikke tillader dette, kan de lægge hindringer i vejen for markedsføringen af originalreservedelsproducenternes reservedele og indskrænke forbrugernes valgmuligheder på en måde, der vil være i strid med artikel 53.

IV. VURDERING AF KONKRETE BEGRÆNSNINGER

25. Parterne i vertikale aftaler i motorkøretøjsbranchen bør benytte disse retningslinjer sammen med og som supplement til de generelle vertikale retningslinjer som rettesnor ved vurderingen af en konkret begrænsnings forenelighed med artikel 53. Denne del indeholder særlige retningslinjer for mærkeeksklusivitet og selektiv distribution, som er to områder, der kan have særlig relevans for vurderingen af den type aftaler, der er omhandlet i Del II i disse retningslinjer.

1. Mærkeeksklusivitet

i) Vurdering af mærkeeksklusivitet efter gruppefritagelserne

26. I henhold til artikel 3 i gruppefritagelsen for motorkøretøjer, sammenholdt med artikel 5, stk. 1, litra a), i den generelle gruppefritagelse, kan en motorkøretøjsleverandør og en distributør, hvis markedsandel på det relevante marked ikke overstiger 30 %, aftale en mærkeeksklusivitetsforpligtelse, ifølge hvilken distributøren udelukkende må købe motorkøretøjer hos leverandøren eller fra andre af denne udpegede virksomheder, på betingelse af, at varigheden af denne konkurrenceklausul er begrænset til højst fem år. Samme principper gælder for aftaler mellem leverandører og deres autoriserede reparatører og/eller reservedelsdistributører. En forlængelse ud over de fem år forudsætter udtrykkeligt samtykke fra begge parter, og intet må være til hinder for, at distributøren opsiger konkurrenceklausulen ved femårsperiodens udløb. Konkurrenceklausuler falder ikke ind under gruppefritagelserne, hvis de er af ubegrænset varighed eller af over fem års varighed, men i sådanne tilfælde vil gruppefritagelserne dog fortsat gælde for resten af den vertikale aftale. Det samme gælder konkurrenceklausuler, der stiltiende kan fornys ud over fem år. Hindringer, trusler om opsigelse eller antydninger om, at mærkeeksklusivitetsforpligtelsen vil blive genindført, før enten distributøren eller den nye leverandør har haft tid til at tjene deres irreversible investeringer ind, vil blive anset for at være ensbetydende med en stiltiende fornyelse af denne mærkeeksklusivitetsforpligtelse.

27. I henhold til artikel 5, stk. 1, litra c), i den generelle vertikale gruppefritagelse vil enhver direkte eller indirekte forpligtelse, som foranlediger medlemmerne af et selektivt distributionssystem til ikke at sælge bestemte konkurrerende leverandørers mærker, ikke falde ind under fritagelsen. Der bør lægges særlig vægt på måden, hvorpå eksisterende distributører, der forhandler flere mærker, får pålagt mærkeeksklusivitet, idet det må sikres, at sådanne forpligtelser ikke indgår i en overordnet strategi, der tager sigte på at udelukke konkurrence fra en eller flere bestemte leverandører og i særdeleshed fra nye eller svagere konkurrenter. Sådanne problemer kan i særdeleshed opstå, hvis de i punkt 34 i disse retningslinjer nævnte markedsandelsgrænser er overskredet, og hvis den leverandør, der anvender en sådan bestemmelse, har en sådan position på det relevante marked, at han er i stand til at yde et betydeligt bidrag til den samlede afskærmningsvirkning (17).

28. Konkurrenceklausuler i vertikale aftaler udgør ikke hardcore-begrænsninger, men kan alt efter markedsforholdene have negative virkninger, der bevirker, at aftalen falder ind under artikel 53, stk. 1 (18). En sådan konkurrenceskadelig virkning kan opstå, når der er tale om at udelukke konkurrerende leverandører ved at lægge hindringer i vejen for deres indtrængning eller ekspansion på markedet, og kan gå ud over forbrugerne, fordi det kan resultere i højere priser på produkterne, færre valgmuligheder, ringere kvalitet eller mindre innovation

29. Konkurrenceklausuler kan imidlertid også have positive virkninger, der kan bringe dem ind under artikel 53, stk. 3. Konkurrenceklausuler kan især bidrage til at løse et »frihjulsproblem« (»free rider problem«), der skyldes, at en leverandør drager fordele af investeringer foretaget af en anden. Der kan f.eks. være tale om, at en leverandør investerer i distributørens lokaler, men derigennem tiltrækker kunder til et konkurrerende mærke, som også sælges i samme lokaler. Det samme er tilfældet med andre typer investeringer foretaget af leverandøren, som forhandleren kan udnytte til at sælge motorkøretøjer produceret af konkurrerende fabrikanter, f.eks. investeringer i uddannelse.

30. En anden positiv virkning af konkurrenceklausuler i motorkøretøjssektoren er, at de kan fremme distributionsnettets mærkeimage og mærkeomdømme. Ved at pålægge forhandlerne at sikre en vis ensartethed og kvalitetsstandardisering kan sådanne begrænsninger bidrage til at skabe og opretholde et godt mærkeomdømme og dermed øge et produkts tiltrækningskraft over for de endelige forbrugere og øge salget.

31. I artikel 1, litra d), i den generelle vertikale gruppefritagelse defineres en konkurrenceklausul som: »a) enhver direkte eller indirekte forpligtelse, som foranlediger køberen til ikke at fremstille, købe, sælge eller videresælge varer eller tjenesteydelser, der konkurrerer med aftalevarerne eller -tjenesterne, eller b) enhver direkte eller indirekte forpligtelse for køberen til fra leverandøren eller en anden af leverandøren udpeget virksomhed at købe mere end 80 % af køberens samlede indkøb af aftalevarerne eller -tjenesterne og af varer eller tjenester, der på det relevante marked er substituerbare hermed.«

32. Ud over de direkte midler, som en leverandør kan bruge til at binde distributøren til sit eget mærke eller sine egne mærker, kan leverandøren også gøre brug af indirekte midler, der har samme virkning. I motorkøretøjsbranchen kan sådanne indirekte midler bl.a. være kvalitetsnormer, der specielt er udformet med henblik på at tilskynde distributørerne til ikke at sælge biler af konkurrerende mærker (19), bonusser, der er betinget af, at distributøren indvilliger i kun at sælge ét mærke, målrabatter eller forskellige krav, f.eks. krav om, at distributøren skal etablere en særskilt retlig enhed til det konkurrerende mærke eller skal udstille det konkurrerende mærke i et særskilt showroom på et sted, hvor det ikke ville være økonomisk rentabelt at gøre det (f.eks. i tyndt befolkede områder).

33. Gruppefritagelsen efter den generelle vertikale gruppefritagelse omfatter alle former for direkte eller indirekte konkurrenceklausuler, forudsat at både leverandørens og distributørens markedsandel ikke overstiger 30 %, og at konkurrenceklausulen ikke har en varighed på over fem år. Men selv i de tilfælde, hvor en individuel aftale opfylder disse betingelser, kan en konkurrenceklausul føre til konkurrenceskadelige virkninger, der ikke opvejes af dens positive virkninger. I motorkøretøjsbranchen kan sådanne konkurrenceskadelige nettovirkninger bl.a. bero på kumulative effekter, der fører til udelukkelse af konkurrerende mærker (markedsafskærmning).

34. Inden for distribution af motorkøretøjer i detailleddet er det usandsynligt, at der vil kunne opstå sådanne afskærmningsvirkninger på markeder, hvor alle leverandører har markedsandele på under 30 %, og hvor den samlede procentdel af alle salg af motorkøretøjer underlagt mærkeeksklusivitetsforpligtelser på det relevante marked (dvs. den samlede bundne markedsandel) ligger på under 40 % (20). I en situation, hvor der er én ikke-dominerende leverandør, der har en markedsandel på over 30 % af det relevante marked, mens alle de øvrige leverandørers markedsandel ligger på under 30 %, er der ikke sandsynlighed for konkurrenceskadelige kumulative virkninger, så længe den bundne markedsandel ikke overstiger 30 %.

35. Men hvis adgangen til det relevante marked for salg af nye motorkøretøjer og konkurrencen på dette marked er betydeligt begrænset på grund af de kumulative virkninger af parallelle net af ensartede vertikale aftaler med mærkeeksklusivitet, vil EFTA-Tilsynsmyndigheden i de tilfælde, hvor det er den, der i medfør af EØS-aftalens artikel 56 har kompetencen, kunne inddrage gruppefritagelsen i henhold til artikel 29 i Kapitel II i protokol 4 til tilsyns- og domstolsaftalen. En beslutning om inddragelse af gruppefritagelsen vil kunne være rettet specielt til de leverandører, der betydeligt bidrager til en kumulativ begrænsning af konkurrencen på det relevante marked. Opstår denne virkning på et nationalt marked, vil den pågældende EFTA-stats konkurrencemyndigheder også kunne inddrage gruppefritagelsen for det pågældende områdes vedkommende.

36. Hvis parallelle net af aftaler indeholdende stort set identiske vertikale begrænsninger dækker mere end 50 % af et givet marked, vil EFTA-Tilsynsmyndigheden desuden ved en henstilling kunne erklære gruppefritagelsen uanvendelig på det pågældende marked i relation til sådanne begrænsninger (21). En sådan situation kan i særdeleshed opstå, hvis kumulative virkninger af en udbredt brug af mærkeeksklusivitetsforpligtelser vil skade forbrugerne på det pågældende marked.

37. Hvad angår vurderingen af mindstekøbsforpligtelser beregnet på grundlag af distributørens samlede årlige indkøb, kan der være grund til at inddrage gruppefritagelsen, hvis der opstår kumulative konkurrenceskadelige effekter, selv om den mindstekøbsforpligtelse, leverandøren pålægger, ikke overstiger den 80 %-grænse, der er fastsat i artikel 1, litra d), i den generelle vertikale gruppefritagelse. Parterne bør se på, hvorvidt en forpligtelse for distributøren til at sikre, at en bestemt del af hans samlede indkøb af motorkøretøjer bærer leverandørens mærke, under hensyn til de relevante faktiske omstændigheder vil afskære distributøren fra også at forhandle et eller flere andre, konkurrerende mærker. Ud fra dette perspektiv vil selv en mindstekøbsforpligtelse på under 80 % af det samlede årlige indkøb være ensbetydende med en mærkeeksklusivitetsforpligtelse, hvis en distributør, som ønsker at begynde at forhandle en konkurrerende fabrikants mærke, tvinges til at sælge så mange køretøjer af det mærke, han i forvejen sælger, at distributørens virksomhed ikke længere er økonomisk bæredygtig (22). En sådan mindstekøbsforpligtelse vil også være ensbetydende med en mærkeeksklusivitetsforpligtelse, hvis den tvinger en konkurrerende leverandør til at splitte sin planlagte afsætning inden for et givet område op på flere distributører, hvilket kan resultere i dobbeltinvesteringer og fragmentering af salgsindsatsen.

ii) Vurdering af mærkeeksklusivitet uden for gruppefritagelsernes rammer

38. Aftaleparter kan også blive nødt til at vurdere, om mærkeeksklusivitetsklausuler i aftaler, som ikke opfylder betingelserne i gruppefritagelsen, enten fordi parternes markedsandele overstiger 30 %, eller fordi de har en varighed på over fem år, er forenelige med konkurrencereglerne. Sådanne aftaler vil derfor skulle granskes individuelt for at afklare, om de falder ind under artikel 53, stk. 1, og om det i så fald er muligt at dokumentere effektivitetsgevinster, der kan opveje enhver konkurrenceskadelig virkning. I så fald vil de kunne falde ind under undtagelsesbestemmelsen i artikel 53, stk. 3. Vurderingen i sådanne konkrete tilfælde skal foretages på grundlag af de generelle principper i afsnit VI.2.1 i de generelle vertikale retningslinjer.

39. I særdeleshed falder aftaler mellem en motorkøretøjsfabrikant eller dennes importør på den ene side og reservedelsdistributører og/eller autoriserede reparatører på den anden side ikke ind under gruppefritagelserne, hvis parternes markedsandele overstiger 30 %-grænsen, hvilket sandsynligvis vil være tilfældet for de fleste af den type aftaler. De typer mærkeeksklusivitetsforpligtelser, der vil skulle tages stilling til i sådanne situationer, omfatter alle de restriktioner, der direkte og indirekte begrænser distributørernes eller reparatørernes muligheder for at købe originale reservedele eller reservedele af matchende kvalitet hos tredjeparter. Hvis en autoriseret reparatør pålægges pligt til at bruge originale reservedele leveret af motorkøretøjsfabrikanten til reparationer udført under garanti, gratis service eller service i forbindelse med tilbagekaldelse af køretøjer, anses det ikke for at være en mærkeeksklusivitetsforpligtelse, men derimod snarere et objektivt begrundet krav.

40. Mærkeeksklusivitetsforpligtelser i aftaler om distribution af nye motorkøretøjer vil også skulle vurderes i det enkelte tilfælde, hvis aftalerne har en varighed på over fem år, og/eller hvis leverandørens markedsandel overstiger 30 %, hvilket kan være tilfældet med nogle leverandører i nogle EØS-stater. Under sådanne omstændigheder bør parterne ikke alene se på leverandørens og køberens markedsandel, men også på den samlede bundne markedsandel, under hensyntagen til de i punkt 34 nævnte markedsandelsgrænser. Når disse grænser er overskredet, vil konkrete aftaler blive vurderet efter de generelle principper i afsnit VI.2.1. i de generelle vertikale retningslinjer.

41. Uden for gruppefritagelsernes rammer vil der ved vurderingen af mindstekøbsforpligtelser beregnet på grundlag af distributørens samlede årlige behov blive taget hensyn til alle relevante faktiske omstændigheder. I særdeleshed vil en mindstekøbsforpligtelse, der er sat til under 80 % af distributørens samlede årlige indkøb, blive betragtet som en mærkeeksklusivitetsforpligtelse, hvis den afholder distributøren fra at forhandle et eller flere andre, konkurrerende mærker.

2. Selektiv distribution

42. Selektiv distribution er i dag en af de mest udbredte distributionsformer i motorkøretøjsbranchen og benyttes i meget vid udstrækning til salg af motorkøretøjer såvel som inden for reparation og vedligeholdelse samt distribution af reservedele.

43. Ved rent kvalitativ selektiv distribution udvælges distributørerne og reparatørerne udelukkende på grundlag af objektive kriterier, der er nødvendige som følge af produkternes egenskaber, som f.eks. salgspersonalets uddannelse, salgslokalernes udformning, salgsteknikker og den salgsservice, distributøren skal yde (23). Anvendelse af sådanne kriterier medfører ikke direkte nogen begrænsning af antallet af distributører eller reparatører. Rent kvalitativ selektiv distribution anses normalt ikke for at falde ind under artikel 53, stk. 1, fordi der ikke er tale om konkurrencebegrænsende virkninger, forudsat at følgende tre betingelser er opfyldt. For det første skal produktets egenskaber nødvendiggøre anvendelsen af selektiv distribution, i den forstand at et sådant system skal være berettiget i lyset af det pågældende produkts egenskaber for at bevare dets kvalitet og sikre, at det anvendes korrekt. For det andet skal distributørerne eller reparatørerne udvælges på grundlag af objektive, kvalitative kriterier, der fastsættes ensartet for alle potentielle distributører og reparatører og anvendes uden forskelsbehandling. For det tredje må de fastlagte kriterier ikke være mere vidtgående, end hvad der er nødvendigt.

44. Mens distributører og reparatører ved kvalitativ selektiv distribution udelukkende udvælges på grundlag af objektive kriterier, som nødvendiggøres af produktets eller ydelsens art, er kvantitativ selektiv distribution baseret på yderligere udvælgelseskriterier, som mere direkte begrænser det potentielle antal af distributører eller reparatører, enten ved direkte at fastsætte, hvor mange der må være, eller f.eks. ved at kræve et bestemt minimumssalg. Distributionsnet, der er baseret på kvantitative kriterier, anses generelt for at være mere konkurrencebegrænsende, end når der udelukkende er tale om kvalitative kriterier, og sandsynligheden for, at de falder ind under artikel 53, stk. 1, er derfor større.

45. Hvis en selektiv distributionsaftale falder ind under artikel 53, stk. 1, vil parterne være nødt til at vurdere, om deres aftale kan være omfattet af gruppefritagelserne eller en individuel fritagelse efter artikel 53, stk. 3.

i) Vurdering af selektiv distribution inden for gruppefritagelsernes rammer

46. Selektive distributionsaftaler falder ind under gruppefritagelserne, uanset om de er baseret på kvantitative eller rent kvalitative kriterier, så længe parterne ikke har en markedsandel på over 30 %. Fritagelsen er dog betinget af, at aftalerne ikke indeholder hverken nogen af de hardcore-klausuler, der er opregnet i artikel 4 i den generelle vertikale gruppefritagelse og i artikel 5 i gruppefritagelsen for motorkøretøjer, eller nogen af de begrænsninger, der ikke er fritaget i henhold til artikel 5 i den generelle vertikale gruppefritagelse.

47. Tre af de hardcore-begrænsninger, der er opregnet i den generelle gruppefritagelse, drejer sig specifikt om selektiv distribution. Den hardcore-begrænsning, der er nævnt i artikel 4, litra b), omhandler en begrænsning af det område eller den kundegruppe, hvortil en køber, som er part i aftalen, må sælge aftalevarerne og -tjenesterne, undtagen begrænsning af de i et selektivt distributionssystem deltagende virksomheders salg til uautoriserede forhandlere på markeder, hvor der findes et sådant system. Artikel 4, litra c), omhandler begrænsninger af aktivt eller passivt salg til slutbrugere for medlemmer af et selektivt distributionssystem, der opererer i detailleddet, som ikke er omfattet af fritagelsen, dog med det forbehold, at det er tilladt at forbyde et medlem af systemet at drive virksomhed fra et uautoriseret etableringssted, mens artikel 4, litra d), omhandler begrænsning af krydsleverancer mellem forhandlere inden for et selektivt distributionssystem, herunder mellem distributører, der opererer i forskellige led i omsætningskæden. Disse tre hardcore-begrænsninger har særlig relevans for distribution af motorkøretøjer.

48. Det indre marked har givet forbrugerne mulighed for at købe motorkøretøjer i andre EØS-stater og udnytte prisforskelle mellem dem, og EFTA-Tilsynsmyndigheden ser det som et vigtigt konkurrencepolitisk mål at sikre adgangen til parallelhandel i denne sektor. Forbrugernes adgang til at købe varer i andre EØS-stater har særlig stor betydning i relation til motorkøretøjer i betragtning af disses høje værdi og de direkte fordele i form af lavere priser, som forbrugerne kan opnå ved at købe motorkøretøjer i andre lande inden for EØS. EFTA-Tilsynsmyndigheden lægger derfor vægt på at sikre, at distributionsaftaler ikke begrænser parallelhandel, eftersom det helt klart ikke ville opfylde betingelserne i artikel 53, stk. 3 (24).

49. Kommissionen er i adskillige sager skredet ind over for bilfabrikanter, som har lagt hindringer i vejen for parallelhandel, og de beslutninger, den har truffet, er i vid udstrækning blevet stadfæstet af EU-domstolene (25). Disse erfaringer viser, at begrænsninger i adgangen til parallelhandel kan antage mange forskellige former. En leverandør kan f.eks. lægge pres på distributørerne, true dem med at opsige deres kontrakt, nægte at udbetale bonus, nægte at honorere garantier på motorkøretøjer importeret af en forbruger eller leveret af en distributør i en anden EØS-stat eller forsinke leveringen af et identisk køretøj, hvis den pågældende forbruger er bosiddende i en anden EØS-stat.

50. Et godt eksempel på indirekte begrænsninger af parallelhandel er den situation, hvor en distributør ikke er i stand til at skaffe nye motorkøretøjer med de rette specifikationer til salg i andre lande. Under disse særlige omstændigheder kan spørgsmålet om, hvorvidt distributionsaftalen er omfattet af gruppefritagelsen, afhænge af, om leverandøren vil levere køretøjer til sine distributører med specifikationer svarende til dem, der benyttes i andre EØS-stater, med henblik på salg til forbrugere i disse lande (den såkaldte »tilgængelighedsklausul«) (26).

51. Ved anvendelsen af gruppefritagelserne, og især artikel 4, litra c), i den generelle vertikale gruppefritagelse, skal begrebet »slutbrugere« forstås sådan, at det også omfatter leasingfirmaer. Det betyder i særdeleshed, at distributører i selektive distributionssystemer normalt ikke må hindres i at sælge nye motorkøretøjer til de leasingselskaber, de ønsker at sælge til. Men en leverandør, der har er selektivt distributionssystem, må godt forhindre sine distributører i at sælge nye motorkøretøjer til leasingfirmaer, hvis der bevisligt er risiko for, at disse firmaer vil videresælge dem, mens de stadig er nye. En leverandør kan derfor kræve, at forhandleren, inden han sælger til et bestemt firma, skal checke de generelle leasingvilkår for at kontrollere, at det pågældende firma reelt er et leasingfirma og ikke en uautoriseret videreforhandler. Men hvis en forhandler pålægges pligt til at udlevere kopier af enhver leasingaftale til sin leverandør, før han sælger et motorkøretøj til et leasingfirma, vil det kunne blive betragtet som en indirekte salgsrestriktion.

52. Begrebet »slutbrugere« omfatter også forbrugere, der køber via en mellemmand. En mellemmand er en person eller virksomhed, der køber et nyt motorkøretøj på vegne af en bestemt forbruger uden at være medlem af distributionsnettet. Sådanne mellemmænd spiller en vigtig rolle i motorkøretøjsbranchen, bl.a. ved at gøre det lettere for forbrugerne at købe biler i andre EØS-stater At der er tale om en mellemmand, bør normalt kunne dokumenteres af en gyldig fuldmagt, hvoraf forbrugerens navn og adresse fremgår, og som er udstedt før transaktionen. At der gøres brug af internettet som et middel til at tiltrække kunder til et givet udsnit af biler og indhente elektroniske fuldmagter fra dem, påvirker ikke mellemmandens status som mellemmand. Der må sondres mellem mellemmænd og uafhængige videreforhandlere, der køber motorkøretøjer med henblik på videresalg og ikke handler på vegne af bestemte forbrugere. Uafhængige videreforhandlere er ikke slutbrugere i gruppefritagelsernes forstand.

ii) Vurdering af selektiv distribution uden for gruppefritagelsernes rammer

53. Som anført i punkt 175 i de generelle vertikale retningslinjer, består de mulige konkurrenceproblemer ved selektiv distribution i risikoen for en svækkelse af intrabrandkonkurrencen og, især når kumulative effekter spiller ind, udelukkelse af bestemte typer forhandlere og lettere adgang til samordning mellem leverandører eller købere.

54. Ved vurderingen efter artikel 53, stk. 1, af de eventuelle konkurrencebegrænsende virkninger af selektiv distribution må der sondres mellem rent kvalitativ selektiv distribution og kvantitativ selektiv distribution. Som det blev nævnt i punkt 43 ovenfor, falder kvalitativt baseret selektiv distribution normalt ikke ind under artikel 53, stk. 1.

55. At et net af aftaler ikke falder ind under gruppefritagelsen, fordi en eller flere af parterne har en markedsandel, der ligger over 30 %-grænsen, betyder ikke nødvendigvis, at disse aftaler er ulovlige. Parterne i disse aftaler er derimod nødt til at undersøge, om de er omfattet af artikel 53, stk. 1, og om de i så fald måske opfylder betingelserne i artikel 53, stk. 3.

56. I betragtning af de særlige træk ved distribution af nye motorkøretøjer vil kvantitativ selektiv distribution af nye køretøjer normalt opfylde betingelserne i artikel 53, stk. 3, hvis parternes markedsandel ikke overstiger 40 %. Men parterne i sådanne aftaler bør være opmærksomme på, at hvis der findes særlige udvælgelseskriterier, kan det påvirke aftalens forenelighed med artikel 53, stk. 3. Selv om f.eks. brugen af beliggenhedsklausuler i selektive distributionsaftaler, dvs. en aftalebestemmelse om, at et medlem af et selektivt distributionssystem ikke må drive forretning fra et uautoriseret forretningssted, normalt afføder effektivitetsfordele i form af en mere effektiv logistik og dækning, vil disse fordele måske ikke kunne tillægges betydning, hvis leverandøren har en meget høj markedsandel, og i sådanne situationer vil disse klausuler formentlig ikke falde ind under artikel 53, stk. 3.

57. Også selektive distributionsaftaler med autoriserede reparatører rejser en række særlige spørgsmål. I det omfang, hvor der findes et marked (27) for reparations- og vedligeholdelsesarbejde, der adskiller sig fra markedet for salg af nye motorkøretøjer, anses dette marked for at være et mærkespecifikt marked. På dette marked beror den vigtigste kilde til konkurrence på samspillet mellem uafhængige reparatører og autoriserede reparatører af det pågældende mærke.

58. De uafhængige reparatører er meget vigtige for konkurrencen, da de er baseret på andre forretningsmodeller og opererer med andre driftsomkostninger end i de autoriserede net. I modsætning til autoriserede reparatører, som i vid udstrækning bruger reservedele af motorkøretøjsfabrikantens mærke, gør uafhængige værksteder desuden generelt større brug af andre mærker og giver dermed motorkøretøjsejeren mulighed for at vælge mellem konkurrerende reservedele. Og eftersom det store flertal af reparationer på nyere motorkøretøjer i dag udføres på autoriserede værksteder, er det desuden vigtigt, at der fortsat er en effektiv konkurrence mellem autoriserede reparatører indbyrdes, hvilket kun er tilfældet, hvis nye reparatører fortsat kan få adgang til nettet.

59. De nye regler gør det lettere for EFTA-Tilsynsmyndigheden og de nationale konkurrencemyndigheder at beskytte konkurrencen mellem uafhængige værksteder og autoriserede værksteder samt mellem de enkelte autoriserede reparationsnets medlemmer. I særdeleshed vil nedsættelsen af markedsandelstærsklen for fritagelse af kvalitativ selektiv distribution fra 100 % til 30 % give konkurrencemyndighederne et større spillerum til at gribe ind.

60. Ved vurderingen af vertikale aftalers konkurrencevirkninger på eftermarkederne i motorkøretøjssektoren bør parterne derfor være klar over, at EFTA-Tilsynsmyndigheden lægger stor vægt på at værne om konkurrencen både mellem medlemmerne af autoriserede reparationsnet indbyrdes og mellem dem og uafhængige reparatører. Med henblik herpå bør man være særlig opmærksom på tre former for adfærd, der kan begrænse denne konkurrence ved at forhindre uafhængige reparatører i at få adgang til teknisk information, ved at misbruge de lovpligtige og/eller udvidede garantier til at holde uafhængige reparatører ude af markedet eller ved at anvende ikke-kvalitative kriterier for adgangen til autoriserede reparatørnet.

61. Selv om de følgende tre afsnit specifikt omhandler selektiv distribution, vil de samme konkurrenceskadelige virkninger kunne opstå ved andre typer vertikale aftaler, der direkte eller indirekte begrænser antallet af servicepartnere, som er kontraktligt bundet til en motorkøretøjsfabrikant.

Uafhængige operatørers adgang til teknisk information

62. Selv om rent kvalitative selektive distributionsaftaler normalt anses for ikke at falde ind under artikel 53, stk. 1, på grund af manglen på konkurrencebegrænsende virkninger (28), vil kvalitative selektive distributionsaftaler indgået med autoriserede reparatører og/eller reservedelsdistributører kunne falde ind under artikel 53, stk. 1, hvis en af parterne inden for rammerne af disse aftaler handler på en måde, der bevirker, at uafhængige aktører ikke kan få adgang til markedet, f.eks. ved at nægte at udlevere reparations- og vedligeholdelsesinformation til dem. Begrebet uafhængige aktører omfatter i den forbindelse uafhængige reparatører, reservedelsfabrikanter og reservedelsdistributører, producenter af reparationsudstyr eller værktøj, tekniske forlag, automobilklubber, vejservicevirksomheder, virksomheder, der tilbyder inspektion og afprøvning, og virksomheder, der tilbyder undervisning af reparatører.

63. Leverandørerne stiller al den tekniske information til rådighed for de autoriserede reparatører, som de har brug for at kunne reparere og vedligeholde motorkøretøjer af deres mærke, og de er ofte de eneste, der er i stand til at give reparatørerne al den tekniske information, de har brug for til de pågældende mærker. Så hvis en leverandør ikke giver uafhængige aktører tilstrækkelig adgang til teknisk information til brug for reparation og vedligeholdelse af sit mærke, vil det derfor kunne forstærke de eventuelle negative virkninger af leverandørens aftaler med autoriserede reparatører og/eller reservedelsdistributører og bevirke, at aftalerne falder ind under artikel 53, stk. 1.

64. Manglende adgang til den nødvendige tekniske information kan også svække uafhængige aktørers position på markedet og i sidste ende være til skade for forbrugerne, som kan få indskrænket deres valgmuligheder mellem forskellige reservedele, komme til at betale en højere pris for reparations- og vedligeholdelsesarbejde og få færre værksteder at vælge mellem, ligesom det potentielt kan medføre sikkerhedsproblemer. Under disse omstændigheder vil de effektivitetsfordele, som distributionsaftaler med autoriserede reparatører og reservedelsdistributører normalt kan ventes at afføde, ikke kunne opveje disse konkurrenceskadelige virkninger, og de pågældende aftaler vil derfor ikke opfylde betingelserne i artikel 53, stk. 3.

65. Den akt, der er nævnt i punkt 1 i Bilag II til EØS-aftalen (Europa-Parlamentets og Rådets forordning (EF) nr. 715/2007 af 20. juni 2007 (29)) om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6), og om adgang til reparations- og vedligeholdelsesinformationer om køretøjer, samt den akt, der er nævnt i punkt 45 zt i Bilag II til EØS-aftalen (Kommissionens forordning (EF) nr. 692/2008 af 18. juli 2008) om gennemførelse og ændring af Europa-Parlamentets og Rådets forordning (EF) nr. 715/2007 (30)) om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6) og om adgang til reparations- og vedligeholdelsesinformationer om køretøjer indeholder regler om adgang til reparations- og vedligeholdelsesinformation om personbiler markedsført fra den 1. september 2009. Europa-Parlamentets og Rådets forordning (EF) nr. 595/2009 af 18. juni 2009 om typegodkendelse af motorkøretøjer og motorer med hensyn til emissioner fra tunge erhvervskøretøjer (Euro VI) og om adgang til reparations- og vedligeholdelsesinformationer om køretøjer (31) og gennemførelsesbestemmelserne hertil indeholder regler herom for så vidt angår erhvervskøretøjer markedsført fra den 1 januar 2013. EFTA-Tilsynsmyndigheden vil tage hensyn til disse akter, når der er mistanke om tilbageholdelse af teknisk reparations- og vedligeholdelsesinformation angående køretøjer markedsført før disse datoer. Ved vurderingen af, om en leverandørers tilbageholdelse af en konkret information kan resultere i, at den pågældende leverandørs aftale falder ind under artikel 53, er der flere forskellige faktorer, der bør tages med i betragtning, bl.a.: a) om den pågældende information er teknisk information eller en anden form for information, som f.eks. kommerciel information (32), som det er legitimt at tilbageholde. b) om tilbageholdelse af denne tekniske information vil få mærkbar indvirkning på uafhængige reparatørers evne til at udføre deres arbejde og konkurrere på markedet c) om den pågældende tekniske information udleveres til medlemmerne af det autoriserede reparationsnet; hvis denne information stilles til rådighed for det autoriserede net under en hvilken som helst form, bør den også stilles til rådighed for uafhængige operatører uden forskelsbehandling d) om denne information i sidste ende (33) vil blive brugt til reparation og vedligeholdelse af motorkøretøjer eller derimod til et andet formål (34), f.eks. til fremstilling af reservedele eller værktøj.

66. På grund af den teknologiske udvikling er begrebet teknisk information et ret flydende begreb. Som konkrete eksempler på teknisk information i dag kan nævnes software, fejlkoder og andre parametre samt opdateringer, som bruges på elektroniske kontrolenheder til at etablere eller genetablere de af leverandøren anbefalede indstillinger, motorkøretøjsidentifikationsmidler, reservedelskataloger, problemløsningsmetoder baseret på praktiske erfaringer i relation til problemer, som typisk opstår i en bestemt model eller batch, og tilbagekaldelsesmeddelelser og andre meddelelser om reparationer, som vil blive foretaget uden beregning inden for det autoriserede reparationsnet. Reservedelskoder og enhver anden information, der er nødvendig for at kunne identificere den korrekte reservedel af køretøjsfabrikantens mærke, der passer til et bestemt køretøj (altså den reservedel, som bilfabrikanten normalt vil levere til medlemmerne af sit autoriserede reparationsnet til reparation af den pågældende bil), er også teknisk information (35). Den liste, der findes i artikel 6, stk. 2, i den akt, der er nævnt i punkt 1 i Bilag II til EØS-aftalen (forordning (EF) nr. 715/2007 og forordning (EF) nr. 595/2009, endnu ikke inkorporeret i EØS-aftalen) bør bruges som rettesnor for, hvad EFTA-Tilsynsmyndigheden anser for at være teknisk information ved anvendelsen af traktatens artikel 53.

67. Måden, hvorpå den tekniske information udleveres, har også betydning for vurdering af, om aftaler med autoriserede reparatører er forenelige med artikel 53. Informationen skal stilles til rådighed efter anmodning og uden ubegrundet forsinkelse, den skal gives i en brugbar form, og den pris, der beregnes for den, må ikke virke afskrækkende under hensyn til omfanget af den uafhængige reparatørs brug af den. En motorkøretøjsleverandør bør give uafhængige aktører adgang til teknisk information om nye motorkøretøjer samtidig med, at autoriserede reparatører får denne adgang, og det bør ikke kræves, at uafhængige reparatører køber mere information end den, der er nødvendig for at udføre det pågældende arbejde. Artikel 53 indebærer dog ikke, at en leverandør har pligt til at stille teknisk information til rådighed i en standardiseret form eller via et bestemt teknisk system som f.eks. CEN/ISO-standarder og OASIS-format som omhandlet i den akt, der er nævnt i punkt 1 i Bilag II til EØS-aftalen (forordning (EF) nr. 715/2007) og Kommissionens forordning (EF) nr. 295/2009 af 18. marts 2009 om tarifering af varer i den kombinerede nomenklatur (36) og tilsvarende tariferingsregler.

68. Ovenstående betragtninger gælder også for uafhængige aktørers adgang til værktøj og uddannelse. I denne sammenhæng omfatter begrebet »værktøj« også diagnosticerings- og andet reparationsværktøj samt dertil knyttet software, herunder periodiske opdateringer heraf, og eftersalgsservice på dette værktøj.

Misbrug af garantier

69. Kvalitativt baserede selektive aftaler kan også falde ind under artikel 53, stk. 1, hvis leverandøren og medlemmerne af dennes autoriserede net mere eller mindre direkte søger at forbeholde medlemmerne af det autoriserede net at udføre reparationer på bestemte kategorier af motorkøretøjer. Det kan f.eks. ske ved at gøre den lovpligtige eller udvidede garanti, fabrikanten yder køberen, betinget af, at slutbrugeren også lader alt reparations- og vedligeholdelsesarbejde, som ikke er omfattet af garantien, udføre hos en autoriseret reparatør. Det samme er tilfældet med garantibetingelser, der foreskriver brug af fabrikantens reservedelsmærke ved udskiftninger, der ikke falder ind under garantien. Det forekommer også tvivlsomt, at kvalitative selektive distributionsaftaler indeholdende en sådan praksis skulle kunne give forbrugerne fordele, der kunne bringe de pågældende aftaler ind under fritagelsen efter artikel 53, stk. 3. Men hvis en leverandør legitimt afviser en konkret garantidækning under henvisning til, at den situation, der resulterede i garantikravet, beror på, at en reparatør ikke har udført et bestemt reparations- eller vedligeholdelsesarbejde korrekt, eller at der er brugt reservedele af ringe kvalitet, vil det ikke have nogen indvirkning på, om leverandørens aftaler med autoriserede reparatører stemmer overens med konkurrencereglerne eller ej.

Adgang til autoriserede reparatørnet

70. Konkurrencen mellem autoriserede og uafhængige reparatører er ikke den eneste form for konkurrence, der må tages hensyn til ved vurdering af aftaler med autoriserede reparatører og deres forenelighed med artikel 53. Parterne bør også se på, i hvilket omfang autoriserede reparatører inden for det relevante net er i stand til at konkurrere med hinanden. En af de vigtigste drivkræfter for denne konkurrence beror på vilkårene for at få adgang til nettet i standardaftalerne med autoriserede reparatører. I betragtning af autoriserede reparatørers normalt stærke position på markedet, den særlige betydning, de har for ejere af nye motorkøretøjer, og forbrugernes manglende tilbøjelighed til at bevæge sig langt for at få deres biler repareret, finder EFTA-Tilsynsmyndigheden det vigtigt, at der generelt er adgang til de autoriserede reparationsnet for alle virksomheder, som opfylder definerede kvalitetskriterier. Hvis der stilles kvantitative krav som betingelse for adgang, er det sandsynligt, at aftalen falder ind under artikel 53, stk. 1.

71. Der foreligger en særlig situation, hvis en aftale pålægger autoriserede reparatører pligt til også at sælge nye biler. Sådanne aftaler vil sandsynligvis være omfattet af artikel 53, stk. 1, eftersom en sådan forpligtelse ikke er nødvendig for at levere de ydelser, der er genstand for aftalen. Er der tale om et etableret mærke, vil aftaler indeholdende en sådan forpligtelse desuden normalt ikke kunne falde ind under artikel 53, stk. 3, eftersom den vil indebære en betydelig begrænsning af adgangen til det autoriserede reparationsnet og dermed mindske konkurrencen uden at give forbrugerne kompenserende fordele. Men i nogle tilfælde kan en leverandør, der ønsker at lancere et mærke på et bestemt geografisk marked, i begyndelsen finde det vanskeligt at tiltrække distributører, der er villige til at foretage de nødvendige investeringer, medmindre de er sikre på, at de ikke bliver udsat fra konkurrence fra autoriserede reparatører, der udelukkende udfører reparationsarbejde og drager fordel af disse investeringer uden selv at investere. Under disse omstændigheder vil en kontraktlig sammenkædning af de to aktiviteter i et begrænset tidsrum have en konkurrencefremmende virkning på markedet for salg af motorkøretøjer ved at gøre det muligt at bringe et nyt mærke ind på markedet, og det vil ikke have nogen indvirkning på det potentielle mærkespecifikke reparationsmarked, som under alle omstændigheder ikke ville eksistere, hvis motorkøretøjerne ikke kunne sælges. Sådanne aftaler vil derfor sandsynligvis ikke falde ind under artikel 53, stk. 1.

(1) EUT C 138 af 28.5.2010, s. 16.

(2) EUT L 129 af 28.5.2010, s. 52, inkorporeret i punkt 4b i Bilag XIV til EØS-aftalen ved afgørelse nr. 91/2010 (EUT L 277 af 21.10.2010, s. 44, og EØS-tillæg nr. 59 af 21.10.2010, s. 13).

(3) EUT L 102 af 23.4.2010, s. 1, inkorporeret i punkt 2 i Bilag XIV til EØS-aftalen ved afgørelse nr. 77/2010 (EUT L 244 af 16.9.2010, s. 35, og EØS-tillæg nr. 49 af 16.9.2010, s. 34).

(4) Se fodnote 3.

(5) (endnu ikke offentliggjort)

(6) EFT L 203 af 1.8.2002, s. 30.

(7) Distributører i detailleddet betegnes i denne branche normalt som »forhandlere«.

(8) Siden moderniseringen af EØS' konkurrenceregler har hovedansvaret for denne analyse ligget hos aftaleparterne. EFTA-Tilsynsmyndigheden kan imidlertid undersøge, om en aftale er forenelig med artikel 53, på eget initiativ eller efter en klage.

(9) At den akt, der er nævnt i punkt 4b i Bilag XIV til EØS-aftalen (Kommissionens forordning (EF) nr. 1400/2002 af 31. juli 2002) udløber og erstattes af de nye regler i disse retningslinjer, betyder ikke i sig selv, at eksisterende kontrakter må ophæves. Se f.eks. sag C-125/05, Vulcan Silkeborg A/S mod Skandinavisk Motor Co. A/S, Sml. 1996-I, s. 7637.

(10) SEK(2008) 1946.

(11) KOM(2009) 388.

(12) I henhold til artikel 7 i den generelle vertikale gruppefritagelse beregnes denne markedsandelsgrænse normalt på basis af data om omsætningen på markedet, eller — hvor der ikke foreligger sådanne oplysninger — andre pålidelige markedsdata, herunder salgsmængder. I den forbindelse har EFTA-Tilsynsmyndigheden noteret, at inden for distribution af nye motorkøretøjer beregnes markedsandele normalt i branchen på basis af antallet af biler solgt af leverandøren på det relevante marked, hvilket omfatter alle biler, der af køberen anses for at være substituerbare på grund af produktets egenskaber, pris og anvendelsesformål.

(13) Vejledende brochure om Kommissionens forordning (EF) nr. 1400/2002 af 31. juli 2002 — Forhandling og reparation af biler i EU

(14) EUT L 263 af 9.10.2007, s.1 (endnu ikke inkorporeret i EØS-aftalen).

(15) EFT L 153 af 18.6.1994, s. 30, og EØS-tillæg nr. 15 af 18.6.1994, s. 29.

(16) Hvis motorkøretøjsfabrikanten overfører et værktøj, intellektuelle ejendomsrettigheder og/eller knowhow til en komponentleverandør, vil aftalen herom ikke falde ind under underleverancemeddelelsen, hvis komponentleverandøren allerede råder over dette værktøj, disse intellektuelle ejendomsrettigheder eller denne knowhow eller uden større vanskeligheder kunne skaffe sig dem, eftersom der i så fald ikke ville være tale om et nødvendigt bidrag.

(17) Se EFTA-Tilsynsmyndighedens meddelelse om aftaler af ringe betydning, der ikke indebærer en mærkbar begrænsning af konkurrencen i henhold til EØS-aftalens artikel 53, stk. 1, (bagatelaftaler), EUT C 67 af 20.3.2003, s. 20, og EØS-tillæg nr. 15 af 20.3.2003, s. 11.

(18) Med hensyn til de relevante faktorer, der skal tages hensyn til ved vurderingen af konkurrenceklausuler efter artikel 53, stk. 1, henvises til det relevante afsnit i de generelle vertikale retningslinjer, især punkt 129-150.

(19) Se IP/06/302 af 13.3.2006 om BMW-sagen og IP/06/303 af 13.03.2006 om Opel-sagen.

(20) Se punkt 141 i de generelle vertikale retningslinjer.

(21) Det følger af artikel 6 i den akt, der er nævnt i punkt 4b i Bilag XIV til EØS-aftalen (Kommissionens forordning (EU) nr. 461/2010 af 27. maj 2010), som tilpasset til EØS-aftalen.

(22) Hvis en forhandler f.eks. køber 100 biler af mærke A for at imødekomme efterspørgslen og også ønsker at købe 100 biler af mærke B, vil en mindstekøbsforpligtelse på 80 % for mærke A indebære, at forhandleren året efter vil være nødt til at købe 160 biler af mærke A. Eftersom markedspenetrationen nok ligger ret stabilt, vil det sandsynligvis betyde, at forhandleren kommer til at stå med et stort lager af usolgte biler af mærke A. Han vil derfor blive tvunget til at reducere sit indkøb af biler af mærke B drastisk for at undgå at blive stillet i en sådan situation. Alt efter de konkrete omstændigheder kan en sådan praksis anses for at udgøre en mærkeeksklusivitetsforpligtelse.

(23) Der erindres dog om, at rent kvalitative selektive distributionssystemer ifølge de europæiske domstoles faste retspraksis ikke desto mindre kan være konkurrencebegrænsende, når eksistensen af et vist antal sådanne systemer ikke levner noget spillerum for andre distributionsformer, der er baseret på andre konkurrenceparametre. En sådan situation vil normalt ikke opstå på markederne for salg af nye motorkøretøjer, hvor leasing m.v. er et gyldigt alternativ til selv at købe et motorkøretøj, eller på markederne for reparation og vedligeholdelse, så længe uafhængige reparatører giver forbrugerne en alternativ mulighed for vedligeholdelse af deres biler. Se f. eks. sag T-88/92, Groupement d'achat Édouard Leclerc v Commission, Sml. 1996, s. II-1961.

(24) At begrænsninger i adgangen til grænseoverskridende handel kan være til skade for forbrugerne, er blevet bekræftet af de europæiske domstole i sag C-551/03 P, General Motors, Sml. 2006, s. I-3173, præmis 67-68, sag C-338/00 P, Volkswagen mod Kommissionen, Sml. 2003, s. I-9189, præmis 44 og 49, og sag T-450/05, Peugeo mod Kommissionen, Sml. 2009, s. II-2533, præmis 46-49.

(25) Kommissionens beslutning af 28. januar 1998 i sag IV/35.733 — VW, Kommissionens beslutning af 20. september 2000 i sag COMP/36.653 — Opel, EFT L 59 af 28.2.2001, s. 1, Kommissionens beslutning af 10. oktober 2001 i sag COMP/36.264 — Mercedes-Benz, EFT L 257 af 25.9.2002, s. 1, Kommissionens beslutning af 5. oktober 2005 i sag F-2/36.623/36.820/37.275 — SEP m. fl. mod Peugeot SA.

(26) Forenede sager 25 og 26/84, Ford-Werke AG and Ford of Europe Inc. mod Kommissionen, Sml. 1985, s. 2725.

(27) Under visse omstændigheder kan der antages at bestå et systemmarked omfattende både motorkøretøjer og reservedele, bl.a. under hensyntagen til køretøjets levetid samt brugernes præferencer og købsadfærd. Se herom EFTA-Tilsynsmyndighedens meddelelse om afgrænsning af det relevante marked inden for konkurrenceretten i Det Europæiske Økonomiske Samarbejdsområde, EFT L 200 af 16.7.1998, s. 46, og EØS-tillæg til EFT nr. 28 af 16.7.1998, s. 3, pkt. 56. Det kan bl.a. have betydning, om en betydelig del af køberne træffer deres valg under hensyn til omkostningerne under hele køretøjets levetid eller ej. F.eks. kan der være stor forskel på købsadfærden mellem købere af lastbiler, der køber og driver en lastbilflåde og tager hensyn til vedligeholdelsesomkostningerne, når de køber en lastbil, og personer, der kun køber én bil ad gangen. En anden relevant faktor er, om der findes reservedelsleverandører, reparatører og/eller reservedelsdistributører på eftermarkedet, som ikke er afhængige af motorkøretøjsfabrikanten. I de fleste tilfælde må der antages at bestå et særskilt, mærkespecifikt eftermarked, ikke mindst fordi flertallet af køberne er privatpersoner eller små eller mellemstore virksomheder, der køber motorkøretøjer og eftersalgsservice hver for sig og ikke systematisk har adgang til oplysninger, der på forhånd giver dem fuldt overblik over de samlede omkostninger ved at eje et motorkøretøj.

(28) Som understreget i punkt 54 ovenfor, vil det normalt være tilfældet på markederne for reparation og vedligeholdelse, så længe der findes uafhængige reparatører, der giver forbrugerne en alternativ valgmulighed til vedligeholdelse af deres motorkøretøjer.

(29) EUT L 171 af 29.6.2007, s. 1, inkorporeret i punkt 1 i Bilag II til EØS-aftalen ved afgørelse nr. 4/2008 (EUT L 154 af 12.6.2008, s. 7, og EØS-tillæg nr. 33 af 12.6.2008, s. 6).

(30) EUT L 199 af 28.7.2008, s. 1, inkorporeret i punkt 45zt i Bilag II til EØS-aftalen ved afgørelse nr. 43/2009 (EUT L 162 af 25.6.2009, s. 20, og EØS-tillæg nr. 33 af 25.6.2009, s. 5).

(31) EUT L 188 af 18.7.2009, s. 1 (endnu ikke inkorporeret i EØS-aftalen).

(32) Kommerciel information kan anses for at være information, der bruges til at drive et reparations- og vedligeholdelsesværksted, men ikke er nødvendig for at reparere eller vedligeholde køretøjer. Som eksempel kan nævnes faktureringssoftware eller information om de timetakster, der benyttes i det autoriserede net.

(33) F.eks. information udleveret til et forlag med henblik på videregivelse til reparatører.

(34) Information, der benyttes til at kunne montere en reservedel eller bruge et værktøj på en bil, skal anses for at være information til brug for reparation og vedligeholdelse, mens information om udformning, produktionsmetode eller materialevalg til produktion af en reservedel ikke anses for at falde ind under denne kategori og derfor kan tilbageholdes.

(35) En uafhængig aktør bør ikke være nødt til at købe den pågældende reservedel for at få denne information.

(36) EUT L 95 af 9.4.2009, s. 7. — Ingen EØS-relevans.